Hei, denne artikkelen er over ett år gammel og kan inneholde utdatert informasjon

Den unge Start-spilleren Kristoffer Ajer forlater ikke klubben i dette overgangsvinduet.

17-åringen har vært ønsket hos Ronny Deila og Celtic, men det blir ingen overgang i denne omgang. Klubbene har ikke blitt enige om overgangssum.

- Det er lite sannsynlig at noe skjer i kveld. Det er mer sannsynlig at det skjer noe inn mot sommervinduet, uten at jeg vil nevne klubber, sa styreleder i Start, Magne Kristiansen, til Fædrelandsvennen.

Ajer hadde en god sesong for sørlendingene i 2015. Midtbanespilleren dominerte til tider midtbanen for Start. Han startet 29 kamper for eliteserieklubben og scoret åtte mål.

- Uansett hvor jeg er så har jeg det bra. Celtic hadde vært bra, men jeg har det fint her fram til sommeren. Jeg vet at klubbene snakker sammen, sa Ajer.

(NTB)